SL Uradni list Evropske unije L 381/84

SKUPNI UKREP SVETA 2004/909/SZVP

z dne 26. novembra 2004

o ustanovitvi skupine strokovnjakov za organizacijo morebitne integrirane misije Evropske unije na področju policije, pravne države in civilne uprave v Iraku

SVET EVROPSKE UNIJE JE –

ob upoštevanju Pogodbe o Evropski uniji in zlasti členov 14 in 26 Pogodbe,

ob upoštevanju naslednjega:

(1) Evropska unija se zavzema za varen, stabilen, enoten, uspešen in demokratičen Irak, ki bo pozitivno prispeval k stabilnosti regije. EU podpira prebivalstvo Iraka in začasno iraško vlado pri njunih prizadevanjih za gospodarsko, socialno in politično obnovo Iraka v okviru izvajanja Resolucije Varnostnega sveta Združenih narodov 1546 z dne 8. junija 2004.

(2) Evropski svet je 5. novembra 2004 pozdravil skupno misijo odkrivanja dejstev za morebitno organizacijo integrirane operacije v zvezi s policijo in pravno državo v Iraku in preučil njeno poročilo. Evropski svet je priznal pomen krepitve sistema kazenskega prava, ki mora biti v skladu s spoštovanjem pravne države, človekovih pravic in temeljnih svoboščin. Upošteval je željo iraških oblasti, da bi EU postala bolj aktivno vključena v Iraku in da bi krepitev sektorja kazenskega pravosodja odgovarjala iraškim potrebam in prednostnim nalogam.

(3) Evropski svet je sklenil, da je treba do konca novembra 2004 v Irak poslati skupino strokovnjakov, ki bo nadaljevala dialog z iraškimi oblastmi, začela z uvodnim načrtovanjem morebitne integrirane misije na področju policije, pravne države in civilne uprave, ki naj bi se začela po volitvah, načrtovanih za 30. januar 2005, in zlasti, da bo ocenila nujne varnostne potrebe take misije. Vzpodbuditi je treba tudi dialog o teh in drugih vprašanjih z drugimi državami v regiji.

(4) EU bo uporabila svoj dialog z Irakom in njegovimi sosedami, da vzpodbudi kontinuirano regionalno vključenost in podporo za večjo varnost ter politični in obnovitveni proces v Iraku na osnovi vključitve, demokratičnih načel, spoštovanja človekovih pravic in pravne države, kot tudi podporo za varnost in sodelovanje v regiji.

(5) Taka misija naj bi bila varna, neodvisna in prepoznavna, hkrati pa bi dopolnila druge misije in zagotovila dodano vrednost obstoječim mednarodnim prizadevanjem ter delovala v sinergiji z obstoječimi prizadevanji Skupnosti in držav članic. Pred sprejetjem kakršne koli odločitve je treba ustrezno preučiti vsa varnostna vprašanja v zvezi z misijo v Iraku.

(6) Ob upoštevanju trenutnega varnostnega položaja v Iraku in Bagdadu se je treba o kakršni koli napotitvi skupine strokovnjakov ali njenih delov v Irak (vključno z obsegom in trajanjem takšne napotitve) odločiti na podlagi ustreznih varnostnih nasvetov in ocen ter poskrbeti za primerne varnostne in logistične dogovore za zmanjšanje tveganja na najnižjo možno stopnjo.

(7) Skupina strokovnjakov bo svojo nalogo izvajala v razmerah, ki predstavljajo grožnjo javnemu redu in miru, varnosti in zaščiti posameznikov ter stabilnosti Iraka, in bi lahko škodile ciljem Skupne zunanje in varnostne politike iz člena 11 Pogodbe o Evropski uniji.

(8) V skladu s smernicami zasedanja Evropskega sveta v Nici z dne 7. do 9. decembra 2000 mora ta skupni ukrep določiti vlogo generalnega sekretarja/visokega predstavnika (v nadaljevanju „GS/VP“) v skladu s členoma 18 in 26 Pogodbe o Evropski uniji –

SPREJEL NASLEDNJI SKUPNI UKREP:

Člen 1

Namen

1. Ustanovi se skupina strokovnjakov za nadaljevanje dialoga z iraškimi oblastmi, začetek načrtovanja morebitne integrirane misije na področju policije, pravne države in civilne uprave, ki naj bi se začela po volitvah januarja 2005, in zlasti za oceno nujnih varnostnih potreb take misije. Vzpodbuditi je treba tudi o dialog o teh in drugih vprašanjih z drugimi državami v regiji.

2. Skupina strokovnjakov se razporedi do konca novembra 2004.

3. Skupina strokovnjakov deluje v skladu s pristojnostmi in nalogami iz člena 2.

Člen 2

Pristojnosti in naloge

1. Skupina strokovnjakov predvidoma najkasneje do konca januarja 2005 predloži poročilo o podrobnih možnostih za uresničitev zgoraj omenjenih ciljev. Svoje ugotovitve podpre s podrobno analizo o izvedljivosti različnih možnosti, njihovi dodani vrednosti v smislu obstoječih in načrtovanih nacionalnih in mednarodnih pobud s tega področja ter o varnostnih omejitvah.

2. Skupina strokovnjakov pri začetku načrtovanja izhaja iz naslednje izjave Evropskega sveta: „čeprav ocenjuje, da bi bile dejavnosti izven Iraka s prisotnostjo elementov za povezavo v Iraku v tem trenutku izvedljive, se Evropski svet strinja, da je treba pred sprejetjem kakršnih koli odločitev ustrezno preučiti vsa vprašanja glede varnosti misije v Iraku“. Treba je voditi dialog z drugimi državami v regiji.

3. Poročilo naj še zlasti opredeljuje in vključuje:

— celovito in podrobno analizo varnostnih razmer v Iraku, ki vključuje podrobno oceno nevarnosti za vse vidike morebitne misije v Iraku. Analiza mora upoštevati najnovejši razvoj dogodkov v državi v času do predložitve poročila. Vključevati mora tudi načrte za ravnanje v izrednih razmerah za vse elemente misije znotraj Iraka v primeru poslabšanja varnostnega položaja,

— področja, za katera bo lahko podala politične usmeritve, ter posebne cilje takih usmeritev in profil strokovnega znanja, potrebnega za njihovo pripravo,

— posebne zahteve glede usposabljanja, točno določeno ciljno skupino takšnega usposabljanja in glavne prednosti različnih modelov izvajanja usposabljanja (tako v državi kot izven države),

— vse ustrezne mednarodne standarde (zlasti norme ZN, Sveta Evrope ali OVSE), ki se morajo odražati v gradivu za usposabljanje,

— okvir za sodelovanje z ZN, usklajen s skupno izjavo EU in ZN o kriznem upravljanju,

— potekajočo ali načrtovano pomoč drugih donatorjev na področjih, ki so pomembna za načrtovano operacijo,

— povezave z obstoječimi okviri za usklajevanje pomoči v Iraku in nacionalnimi razvojnimi okviri,

— možna področja razporeditve, znotraj ali zunaj Iraka,

— časovni okvir razporeditve,

— potrebno osebje, logistiko ter tehnične in varnostne zahteve,

— potrebne elemente za proračun ob upoštevanju različnih možnosti,

— elemente, potrebne za osnutke sporazumov o statusu misije.

4. Skupina strokovnjakov vodi primeren dialog z iraškimi oblastmi na nacionalni in regionalni ravni in znotraj sektorja kazenskega pravosodja ter z drugimi ustreznimi akterji. Poskrbeti mora za redne stike z iraškim ministrstvom za načrtovanje, ki je odgovorno za vsesplošno usklajevanje pomoči. Skupina mora vzpostaviti tudi tesen stik z uradom Evropske komisije za Irak (trenutno ima sedež v Amanu), dvostranskimi programi držav članic, Misijo združenih narodov za pomoč Iraku in razvojno skupino ZN, drugimi glavnimi ponudniki mednarodne pomoči in z organi oblasti v regiji.

5. Skupina strokovnjakov bo obsegala majhno delovno jedro, ki se ga lahko po potrebi dopolni s kratkoročno strokovno pomočjo.

Člen 3

Vodja skupine strokovnjakov in člani skupine strokovnjakov

1. G. Pieter Feith je imenovan za vodjo skupine strokovnjakov. S pooblastilom GS/VP izbere člane skupine strokovnjakov. Vodja skupine strokovnjakov se s Političnim in varnostnim odborom (v nadaljevanju „PVO“) posvetuje o vprašanjih glede velikosti in sestave skupine strokovnjakov.

2. Vodjo skupine strokovnjakov in njene člane dodelijo države članice ali institucije EU. Vsi člani skupine strokovnjakov ostanejo pod pristojnostjo države članice ali institucije EU, ki ga je dodelila, ter opravljajo svoje naloge in delujejo v interesu skupine strokovnjakov. Med opravljanjem svojih nalog in po njihovem zaključku so člani skupine strokovnjakov dolžni ohraniti kar največjo diskretnost glede vseh dejstev in informacij v zvezi s skupino.

3. Država članica ali institucija EU, ki je dodelila člana osebja, je odgovorna za vse zahtevke v zvezi z dodelitvijo, ki jih vložijo člani osebja ali pa se nanje nanašajo. Zadevna država članica ali institucija EU je odgovorna za vse morebitne ukrepe zoper dodeljenega člana osebja.

4. Vodja skupine strokovnjakov vodi skupino in prevzame njeno upravljanje.

Člen 4

Politični nadzor in poročanje

1. Vodja skupine strokovnjakov deluje pod vodstvom GS/VP in njemu tudi poroča. PVO redno prejema poročila vodje skupine strokovnjakov.

2. PVO v okviru odgovornosti Sveta opravlja politični nadzor. PVO redno poroča Svetu.

Člen 5

Varnost

1. Vodja skupine strokovnjakov je, ob posvetovanju s predstavnikom Varnostnega urada Sveta v misiji, odgovoren za zagotavljanje upoštevanja minimalnih varnostnih standardov, ki se uporabljajo za skupino strokovnjakov.

2. Države članice si prizadevajo skupini strokovnjakov priskrbeti varna bivališča, zaščitne jopiče in osebno varovanje znotraj Iraka.

3. Vodja skupine strokovnjakov se po navodilih GS/VP s PVO posvetuje o varnostnih vprašanjih v zvezi z razporeditvijo skupine.

Člen 6

Finančni dogovori

1. Referenčni finančni okvir za kritje stroškov, povezanih s skupino strokovnjakov, znaša 1 058 000 EUR.

2. Stroški, ki se financirajo iz zneska, določenega v odstavku 1, se upravljajo v skladu s postopki in predpisi, ki se uporabljajo za splošni proračun Evropske unije, ob upoštevanju izjeme, da nobeno predhodno financiranje ne ostane lastnina Skupnosti.

3. Komisija podpiše pogodbo z vodjo skupine strokovnjakov. Vodja izčrpno poroča Komisiji, pod katere nadzorom je, o proračunskih vidikih dejavnosti, ki se izvajajo v okviru njegove pogodbe. Vodja skupine strokovnjakov odgovarja Komisiji glede vseh odhodkov.

4. Finančni dogovori spoštujejo operativne potrebe skupine strokovnjakov, vključno s tistimi, ki so povezane z njihovo varnostjo.

5. Odhodki so upravičeni z dnem začetka veljavnosti tega skupnega ukrepa.

Člen 7

Začetek veljavnosti

Ta skupni ukrep začne veljati na dan sprejetja.

Veljati preneha 15. februarja 2005.

Člen 8

Objava

Ta skupni ukrep se objavi v Uradnem listu Evropske unije.